Populația sârbă, estimată a fi cuprinsă între 50.000 și 100.000 de persoane, este în mare parte de religie ortodoxă. Kosovo are 26 de mănăstiri și multe biserici ortodoxe sârbe, iar trei mănăstiri sunt incluse în Patrimoniul Mondial UNESCO: Mănăstirea Patriarhală de la Peć (poartă în continuare numele de mănăstire patriarhală, deși patriarhul Bisericii Ortodoxe Sârbe nu mai locuiește aici de câteva secole), Mănăstirea Visoki Decani și Mănăstirea Gračanica. Zeci de biserici au fost distruse și altele au fost avariate după încheierea Războiului din Kosovo și înlocuirea administrației sârbe cu administrația temporară a ONU în 1999, iar alte 35 de biserici au fost incendiate și distruse cu ocazia Revoltelor violente din martie 2004.